यश ग्रुप के बाद अब कोलकाता वेयर इंडस्ट्रीज की प्रॉपर्टी कुर्क करेगा प्रशासन
भास्कर अलर्ट
जिला प्रशासन ने चिटफंड कंपनी यश ग्रुप ऑफ कंपनी के बाद अब कोलकाता वेयर इंडस्ट्रीज प्राइवेट लिमिटेड की प्रॉपर्टी कुर्क करने ऑर्डर कर दिया है। यह अत:कालीन आदेश है। जिसे कलेक्टर ने पारित कर विशेष न्यायाधीश, जिला न्यायालय दुर्ग को प्रेषित किया है। कोलकाता वेयर कंपनी भी बाकी चिटफंड कंपनियों की तरह है। जिसने लोगों से रुपए इन्वेस्ट कराए और लौटाने की बारी आई तो कंपनी ने हाथ खड़े कर दिया।
कंपनी मूल रूप से कोलकाता की है। जिसका एक ब्रांच भिलाई में भी था। अफसर बताते हैं कि, भिलाई के 2 हजार से अधिक लोगों ने रुपए इन्वेस्ट किया था। तय समय पर निवेशकों को रुपए नहीं लौटाया तो पुलिस में कंपलेन हुई। जहां से जांच कर प्रॉपर्टी कुर्क करने का आदेश कलेक्टर ने दिया।
अफसरों के मुताबिक, कोलकाता वेयर इंडस्ट्रीज प्राइवेट लिमिटेड दक्षिण गंगोत्री सुपेला भिलाई के डायरेक्टर रतन कुमार मांझी और शहनाज खान व कंपनी की एजेंट शालू मुखर्जी के विरुद्ध थाना भिलाई नगर में शिकायत दर्ज है। प्रशासन ने नियमानुसार यह कार्यवाही की है।
ठगी को अंजाम देने ये पैटर्न अपनाती है चिटफंड कंपनी
ग्रामीण इलाकों में एजेंट: कंपनी सबसे पहले ग्रामीण इलाकों में एजेंट ढूंढते हैं। जहां उन्हें 15 हजार मासिक वेतन, ज्यादा रुपए इन्वेस्ट कराने पर बाइक-कार और अन्य स्कीम देने का झांसा देते हैं। शुरुआत में कुछ लोगों को बाइक व कार देते भी है।
ब्रेन वाश: कंपनी हर सप्ताह या महीने में एक बार एजेंटों की मीटिंग बुलाते हैं। जहां ऐसा ब्रेन वाश करते हैं, उस मीटिंग में बैठे 90 फीसदी लोग लालच और उत्साह में उस कंपनी का एजेंट बन जाते हैं। इसके बाद उन्हें फिल्ड पर भेजती है।
क्रेडिट सोसाइटी: चिटफंड कंपनी में रुपए इन्वेस्ट कराने का सबसे आसान तरीका है। निवेशक पहले तो ऐसी कंपनी के मेंबर बनते हैं। जिन्हें कहा जाता है कि, उनके रुपए डबल होंगे। इसका लाभांश भी उन्हें दिया जाएगा।
ज्यादा ब्याज: आरबीआई ने हर बैंकिंग व नॉन बैंकिंग संस्थान के लिए नियम-कानून बनाए हैं। जिसमें रुपए इन्वेस्ट करने पर कितना ब्याज मिलेगा। यह भी तय है। आरबीआई एक्ट में कहीं पर भी उल्लेख नहीं है कि,लोगों को साल भर में दोगुना रुपए मिलेंगे।
कहीं भी इन्वेस्टमेंट से पहले इन बातों का रखें ध्यान
निवेश से पहले किसी भी चिटफंड कंपनी के बारे में पूरी पता करें। सरकार ने चिटफंड के बारे में कुछ गाइडलाइन दे रखी उस पर जरूर नजर रखें।
सेबी ने चेतावनी जारी कर कहा था कि वह न किसी स्कीम या शेयर में निवेश की सलाह देता है और न ही किसी स्कीम लेने की सिफारिश करता है।
टाेगो के आरोपियों को पता नहीं कर पाई छावनी पुलिस
कोलकाता वेयर इंडस्ट्रीज की तरह टोगो जनस्वास्थ्य संस्था ने भी छग के लोगों से करीब 100 करोड़ रुपए वसूल किए। टाेगो ने सेबी के सख्ती के बाद से लोगों के रुपए लौटाना बंद कर दिया। निवेशकों ने भिलाई नगर और छावनी थाने में इसकी रिपोर्ट दर्ज कराई। मामले की जानकारी जिले के प्रभारी मंत्री राजेश मूणत से की गई। उन्होंने पुलिस को निर्देशित किया कि, टोगो कंपनी के सभी फरार डायरेक्टरों को गिरफ्तार किया जाए। लेकिन पुलिस ने गिरफ्तार नहीं किया।
सिर्फ झारखंड में 300 करोड़ रुपए इन्वेस्ट करवाकर किया घपला
जानकारी के अनुसार, झारखंड में कंपनी की शुरुआत 2009 में हुई। अगस्त 2013 में सेबी ने इस कंपनी पर लोगों से रुपए लेने पर रोक लगा दी। तब से यह चिटफंड कंपनी गायब हो गई। आरोप है कि झारखंड में करीब 300 करोड़ रुपए की ठगी को अंजाम दिया।
बालोद जिले में है कंपनी की प्रॉपर्टी अब उसे प्रशासन करेगा कुर्क
जिला प्रशासन द्वारा उपलब्ध कराई गई जानकारी के मुताबिक कंपनी के ग्राम पैरी पटवारी हल्का नंबर 29, तहसील गुंडरदेही जिला बालोद में स्थित भूमि रकबा 2.210 हेक्टेयर अनुमानित कीमत 38 लाख 67 हजार 500 रुपए को कुर्क की जाएगी।
आप ठगी के शिकार है तो सचेत में करें सीधे कंप्लेन
आम लोगों को फर्जी वित्तीय व चिटफंड कंपनियों से बचाने और सचेत करने के लिए रिजर्व बैंक ऑफ इंडिया ने एक अलग वेबसाइट www.sachet.rbi.org.in लॉन्च की है। जहां ठगी के शिकार कंपलेन कर सकते हैं। इसके अलावा कलेक्टर और एसपी को भी सीधे शिकायत कर सकते हैं।
आदेश हो चुका है जारी
कोलकाता वेयर इंडस्ट्रीज की प्रॉपर्टी कुर्क करने आदेश जारी हुआ है। बालोद में पुलिस को कंपनी की प्रॉपर्टी मिली है। जिसकी प्रक्रिया शुरू हो गई है। पीएल साहरा, चिटफंड मामलों के नोडल व वरिष्ठ कोषालय अधिकारी, दुर्ग
hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva